আন্দোলনের ক্যাম্পাসে ফুটবলের উৎসব! ক্যাম্পাসকে গ্যালারি বানিয়ে উয়েফা চ্যাম্পিয়ন্স লিগের মহাফাইনাল দেখবেন যাদবপুরের পড়ুয়ারা।
পড়ুয়াদের দিনের অধিকাংশ সময়টাই কাটে ক্যাম্পাসে। পড়াশোনা, আড্ডা থেকে খেলাধুলো— সবকিছুই সেখানে। তাই বাড়িতে বসে একা একা চ্যাম্পিয়ন্স লিগের ফাইনাল দেখতে নারাজ যাদবপুরের পড়ুয়াদের একাংশ। আগামী ৩ জুন মাঝরাতে রিয়েল মাদ্রিদ বনাম জুভেন্তাসের মহারণ দেখার জন্য বড় পরদার ব্যবস্থা করেছেন তাঁরা।
উদ্যোক্তারা জানিয়েছেন, বিশ্ববিদ্যালয়ের মিলনদা’র ক্যান্টিন সংলগ্ন সুবর্ণজয়ন্তী ভবনের সামনের বাঁধানো প্রাঙ্গণে বড় পরদা টাঙানো হবে। ভারতীয় সময়ে রাত সওয়া ১২টায় খেলা শুরু হবে। তবে খেলা ঘিরে উৎসবের মেজাজ তৈরি করতে উৎসাহীরা হাজির হবেন অনেক আগেই। সূত্রের খবর, ক্যাম্পাসে গ্যালারির মজা নিতে হাজির থাকবেন অধ্যাপকদের একাংশও।
ইংরেজি বিভাগের ছাত্র শৌনক মুখোপাধ্যায় বলেন, ‘‘আমাদের অনেকের কাছে ক্যাম্পাসই ঘরবাড়ি। ক্লাস করার বাইরেও আড্ডা, গল্প, খেলা— সবকিছুই এখানে। ফুটবল নিয়ে রোজই আলোচনা, তর্কবিতর্ক হয়। তাই সবাই একসঙ্গে খেলা দেখার জন্য বড় পরদার ব্যবস্থা করেছি।’’ তাঁর কথায়, ‘‘খেলা দেখার অছিলায় এটা আসলে একটা গেট-টুগেদারের আয়োজন। বিভিন্ন হস্টেলের ছেলেমেয়েরাও আসবে। অনেক প্রাক্তন ছাত্র, যাঁরা একসময় ক্যাম্পাস-যাপনের সঙ্গে ওতপ্রোতভাবে জড়িয়ে ছিলেন, তাঁরাও আসবেন। অধ্যাপকেরাও আসবেন। সকলে মিলে খেলা দেখা, ফুটবল-আড্ডা হবে।’’
সূত্রের খবর, এর আগেও একসঙ্গে চ্যাম্পিয়ন্স লিগ ফাইনাল দেখার ব্যবস্থা করা হয়েছিল এই ক্যাম্পাসে। তবে এবারের আয়োজন আরও জমজমাট। ইতিমধ্যেই এ নিয়ে ফেসবুকে একটি ‘ইভেন্ট’ তৈরি করেছেন ছাত্রছাত্রীরা। 
কলকাতার একটি বেসরকারি ইঞ্জিনিয়ারিং কলেজ থেকে পাশ করে সদ্য চাকরি পেয়েছেন জলপাইগুড়ির ছেলে ঋষভ দত্ত। বাঘাযতীনের একটি মেসের আবাসিক ঋষভ বলেন, ‘‘আমি রিয়েল মাদ্রিদ এবং রোনাল্ডোর অন্ধ ভক্ত। আমার মেসে টিভি নেই। ক্যাম্পাসে গিয়ে বন্ধুদের সঙ্গে ম্যাচ দেখব। উদ্যোক্তাদের অসংখ্য ধন্যবাদ।’’ যদিও তাঁর কথায়, ‘‘টিভি থাকলেও ওইদিন ক্যাম্পাসে যেতাম। রোনাল্ডো-দিবালাদের পড় পরদায় দেখার মজাই আলাদা!’’